РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/95-17

5. јун 2017. године

Б е о г р а д

ЗАПИСНИК

17. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 26. МАЈА 2017. ГОДИНЕ

Седница је сазвана за 8 часова и 30 минута, одложена за 13 часова и почела у 13 часова и 5 минута.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Иван Манојловић, Иван Костић и Горица Гајић.

Седници су присуствовали заменици чланова Одбора: Милимир Вујадиновић (заменик члана Одбора Јелене Мијатовић), Наташа Ст. Јовановић (заменик члана Одбора Снежане Р. Петровић), Снежана Пауновић (заменик члана Одбора Новице Тончева), Александар Стевановић (заменик члана Одбора Бранислава Михајловића), Верољуб Стевановић (заменик члана Одбора Дејана Николића) и Наташа Михаиловић Вацић (заменик члана Одбора Владимира Маринковића).

Седници нису присуствовали чланови Одбора: Драгомир Ј. Карић, Томислав Љубеновић, Војислав Вујић и Здравко Станковић, нити њихови заменици.

Седници су, на позив председника, присуствовали Рената Пинџо, помоћник министра трговине, туризма и телекомуникација, Вера Јанковић, виши саветник у Министарству трговине, туризма и телекомуникација, Душан Вучковић, помоћник министра привреде, заменик председника Преговарачке групе за Поглавље 6, Ненад Стошић начелник Одељења у Министарству привреде, секретар Преговарачке групе за Поглавље 6 и Александар Јањушевић виши саветник у Министарству финансија, члан Преговарачке групе за Поглавље 6, за рачуноводство и ревизију.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о потврђивању Споразума између Владе Републике Србије и Владе Републике Белорусије о сарадњи у области туризма, који је поднела Влада (број: 011-690/17 од 20. марта 2017. године);
2. Разматрање Предлога преговарачке позиције Републике Србије за Међувладину конференцију о приступању Републике Србије Европској унији за Преговарачко поглавље 6 „Право привредних друштава“, који носи ознаку „РЕСТРИКТИВНО“.

Прва тачка дневног реда**- Предлог закона о потврђивању Споразума између Владе Републике Србије и Владе Републике Белорусије о сарадњи у области туризма**

Одбор је размотрио Предлог закона о потврђивању Споразума између Владе Републике Србије и Владе Републике Белорусије о сарадњи у области туризма и поднео Извештај Народној скупштини.

Председник Одбора је подсетила да се на поступак за доношење закона о потврђивању међународног уговора или споразума сходно примењују одредбе Пословника о поступку за доношење закона, с тим што се о предлогу тог закона води јединствен претрес.

У уводним напоменама, Вера Јанковић, виши саветник у Министарству трговине, туризма и телекомуникација, истакла да је потврђивање Споразума предложено са циљем јачања међусобних односа Србије и Белорусије у области туризма и унапређења укупних билатералних односа између две пријатељске државе. Њиме се потврђује спремност две државе да успоставе сарадњу и у области економије и културе и створе услови за њихов даљи развој. Званичном статистиком у Србији не прате се посебно посебно за Белорусију резултати размене у области туризма, јер је Белорусија обухваћена категоријом: остале европске државе. Из тог разлога нема прецизних података колики је број долазака и ноћења туриста из Белорусије и њихов допринос девизном приливу од туризма. До сада није организовани наступ и промоција наше туристичке понуде за потенцијалне туристе из Републике Белорусије, али се у том смислу чине велики напори у Туристичкој организацији Србије.

Рената Пинџо, помоћник министра трговине, туризма и телекомуникација указала је да је овај споразум са Републиком Белорусијом, на иницијативу која је дошла од стране Белорусије, један од елемената за јачање укупне економске сарадње. Намера Србије је да буде присутнија у Белорусији, да представи Србију на различитим туристичким манифестацијама, да организује посете touroperator-а и новинара. Имајући у виду добру повезаност авионским саобраћајем, постоји потенцијал за допринос економији наше земље повећањем броја туриста из Белорусије. Овај институционални оквир је порука свим субјектима који се баве туризмом у приватном сектору са обе стране да приступе конкретнијим споразумима. Очекује се и ради се на томе да се на 40-том јубиларном Сајму туризма у Београду, који ће се одржати последње недеље фебруара 2018. године, први пут организује Република Белорусија и презентује своју туристичку понуду.

Поводом ове тачке дневног реда није било питања и дискусије.

Одбор је, у складу са чланом 155. став 2. Пословника Народне скупштине, већином гласова усвојио Предлог закона о потврђивању Споразума између Владе Републике Србије и Владе Републике Белорусије о сарадњи у области туризма, у целини.

За известиоца Одбора на седници Народне скупштине одређена јe Снежана Б. Петровић, председник Одбора.

Друга тачка дневног реда – **Предлог преговарачке позиције Републике Србије за Међувладину конференцију о приступању Републике Србије Европској унији за Преговарачко Поглавље 6 „ Право привредних друштава“**

У уводним напоменама, Душан Вучковић, помоћник министра привреде, заменик председника Преговарачке групе за Поглавље 6, представио је главне делове ове преговарачке позиције и истакао да преговарачка позиција представља сажети преглед најважнијих активности које Република Србија у наредном периоду планира да спроведе у циљу приступања Европској Унији (ЕУ), усаглашавањем са правним тековинама и стандардима ЕУ, како у погледу законодавног, тако и у погледу институционалног и административног оквира. На Нацрту преговарачке позиције се дуго радило, како у оквиру ресорних и надлежних министарстава, тако и других органа и организација, у сарадњи са представницима Европске комисије. У свим годишњим извештајима Европске комисије о напретку Републике Србије у области која је предмет овог преговарачког поглавља, дате су највише оцене. Европска комисија није имала ни једну суштинску препоруку коју је требало уградити у законодавни оквир ове преговарачке позиције. Преговарачко Поглавље 6. се може поделити на две-под области: једна је право привредних друштава у ужем смислу, која обухвата привредна друштва, односно законе из области привредних друштава и регистрације привредних субјеката и подзаконске акте; друга под-област је коорпоративно рачуноводство и ревизија, где су два главна прописа Закон о рачуноводству и Закон о ревизији. Кључни аспект усклађивања прописа је прекогранично припајање привредног друштва. То је област која је релативно нова и у ЕУ. У области рачуноводства и ревизије, донета је нова директива са којом је потребно да се у току преговора ускладе прописи из ове области. Изјава о прихватању правних тековина ЕУ и уводна декларација садрже обавезу да ће Србија бити спремна 1. јануара 2017. године за отварање преговора у овом преговарачком поглављу. Домаће законодавство у области права привредних друштава треба да се усклади са Директивом о прекограничном спајању друштава са ограниченом одговорношћу. У циљу даље хармонизације прописа са прописима ЕУ, биће припремљен Нацрт закона о изменама и допунама Закона о привредним друштвима којим ће се извршити усклађивање са Директивом о прекограничном спајању друштва са ограниченом одговорношћу, а биће предвиђено и оснивање европског друштва и Европске интересне групације у складу са Уредбом о статуту Европске компаније и Уредбом Савета о Европској економској интересној групацији. Европско друштво је транснационално привредно друштво, а Европска економска интересна групација има карактеристике пословног удружења и биће уграђена у одредбе Закона о привредним друштвима које говоре о огранцима и представништвима страних правних лица. Прекогранично спајање ће бити регулисано у делу статусних промена. Кад су у питању директиве, Србија преузима основна суштински битна начела, која су примењива у нашем правном систему. То подразумева да наша привредна друштва могу да се спајају са страним привредним друштвима, заштиту поверилаца и чланова и једних и других привредних друштава, па чак и запослених. Кад је у питању оснивање новог привредног друштва, од стране два привредна субјекта из две различите државе, примењиваће се прописи земље где је седиште привредног друштва, јер су и једна и друга држава у обавези да у идентичном облику преузму све битне принципе прекограничног припајања.

Александар Јањушевић, виши саветник у Министарству финансија, члан Преговарачке групе за Поглавље 6. за део поглавља који се односи на област рачуноводства и ревизије, изнео је да ће Србија изменити законе донете 2013. године до половине следеће године. Измене Закона о рачуноводству ће обухватити нове критеријуме разврставања правних лица, критеријуме за разврставање групе правних лица и обавезан минимум садржине финансијских извештаја. Не очекују се велике измене у делу који се односи на Закон о рачуноводству до 2018. године. Што се тиче Закона о ревизији из 2013. године, у великој мери су пренете правне тековине ЕУ и ту је и направљен највећи помак. Већ сада су видљиви први резултати контрола које су спроведене од стране ревизора. У току две године од почетка примене Закона, изречено је привредним друштвима и ревизорима 25 мера. Одузета је једна дозвола друштву за ревизију и две лиценце ревизорима који су били запослени у том друштву. Једна од круцијалних измена у области ревизије ће бити измештање контроле, која треба да буде додатно независна. Биће потрбно да се оснује посебно тело или да се на други начин издвоји функција контроле из Министарства финансија. Министарство финансија је покушало да обезбеди независност преко Одбора за јавни надзор над обављањем ревизије, али су се у међувремену 2014. године, на нивоу ЕУ, променили прописи, директиве и уредбе, који сада захтевају да тај део буде посебно издвојен из Министарства финансија, односно да мора да постоји независан орган који спроводи ову контролу.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-да ли ће се, у оквиру овог преговарачког поглавља, поред Закона о рачуноводству и Закона о ревизији, мењати и други закони из ове области, као што су Закон о спречавању прања новца и Закон о инвестиционим фондовима;

-да ли се средином 2013. године знало да се доносе нове директиве у ЕУ у области рачуноводства и ревизије и да ли су обухваћене овим законима;

-због чега се ревизија пословања јавних субјеката измешта из Министарства финансија;

-зашто треба да постоји посебно тело које контролише рад ревизорских кућа;

-да ли се показало да овлашћене ревизорске куће не раде добро свој посао;

-да ли ће се, приликом измене закона у процесу усклађивања прописа са правом ЕУ у оквиру Поглавља 6, водити рачуна о специфичностима привредних друштава која су у већинском власништву државе, у смислу њиховог статуса.

Изнето је да Одбор за финансије, републички буџет и контролу трошења јавних средстава сарађује са Државном ревизорском институцијом и SIGMA (Support for Improvement in Governance and Management) програмом на увођењу рачуноводствених стандарда, посебно у локалним самоуправама. Србија иде корак о корак и у многим областима примене ових директива је изнад стандарада развијених европских држава. Ниво финансијске дисциплине у једној држави се посебно види приликом већих финансијских потреса, као у случају Хрватске, за коју се у случају Агрокора испоставило да нема кредитни биро. Предлог ЕУ је да Одбор за јавни надзор над обављањем ревизије буде посебно независно тело, које ће чинити представници Министарства финансија, Државне ревизорске институције и Одбора Народне скупштине за финансије, републички буџет и контролу трошења јавних средстава. То тело ће се бавити надзором обављања ревизије финансијских извештаја јавних и приватних предузећа, а контролисаће и управљање финансијама у пројектима који се финансирају из фондова ЕУ, али и других држава као што су Русија и Кина, што ће подићи функционисање и јавних финансија и приватног сектора на виши ниво.

Изнето је мишљење да ће могућност оснивања привредних друштава електронским путем бити јако добра прилика за привлачење инвестиција, слично као у Естонији. Сугерисано је да се приликом предлагања измена Закона о рачуноводству и контних оквира консултује Савез рачуновођа и ревизора Србије, како би се отклонила сумња да је предлагање измена закона у функцији заштите партикуларних интереса пружаоца сличних услуга. Такође, овај Савез има традицију и капацитете за спровођење обука за примену Међународних рачуноводствених стандарда и прописа из области рачуноводства и ревизије и за примену Међународних стандарда ревизије, и изнет је предлог да се тај ресурс искористи. Високо је оцењено што Влада планира да уведе систем перманентног превођења легислативе из области међународних стандарда рачуноводства и ревизије, јер су ту промене веома честе и потребно је да се тај процес институционализује, како би људи који потписују финансијске извештаје били сигурни у званични превод ових докумената.

У одговору на постављена питања изнето је да се неће мењати Закон о спречавању прања новца, али ће се мењати Закон о привредним друштвима, Закон о поступку регистрације у Агенцији за привредне регистре, у делу који се тиче e регистрације. Постоји могућност да се преузму постојеће електронске платформе на нивоу ЕУ за повезивање свих регистара свих држава чланица који се односе и на привредна друштва. Истовремено се ради и на пројекту регионалног повезивања агенција, односно организација које се баве регистрацијом привредних субјеката. Агенција за привредне регистре је јако важан сегмент у овој области зато што представља механизам преко кога ЕУ има увид у то како се имплементира и спроводи у пракси коорпоративно право привредних друштава. Када су у припреми измене директива ЕУ, у Србији се не зна када ће се и како завршити, али се уграђује оно што се види да је логично, односно да није било логично у старој директиви. Приликом предлагања измена Закона о привредним друштвима водиће се рачуна да се отклоне одређене аномалије које су гушиле пословно окружење и посао, а последица су транзиције, како неолиберални концепт не би довео до отпуштања хиљада радника. Ипак, број привредних друштава у којима је држава већински власник, временом ће опадати. Европска комисија је на скринингу у оквиру ове преговарачке позиције, на Закон о привредним друштвима и Кодекс коорпоративног управљања изнела три препоруке у вези накнада директора, улоге неизвршних директора и чланова надзорног одбора као и комисије које образује надзорни одбор. Одредбе из ових препорука су у потпуности усклађене. Када је реч о Закону о рачуноводству он је највећим делом усклађен са директивом ЕУ која је донета 2013. године . Што се тиче Закона о ревизији из 2013. године, од тада су донети нови прописи у ЕУ, које је потребно ускладити. Србија је тренутно у фази валоризације поступака контроле у делу који се односи на контролу квалитета рада ревизорских друштава.

У дискусији су учествовали Александра Томић, Горица Гајић, Снежана Пауновић, Александар Стевановић, као и Душан Вучковић, Ненад Стошић и Александар Јањушевић.

Одбор за привреду, регионални развој, трговину, туризам и енергетику једногласно је усвојио Предлог преговарачке позиције Републике Србије за Међувладину конференцију о приступању Републике Србије Европској унији за Поглавље 6 „Право привредних друштава“.

За известиоца одбора на седници Одбора за европске интеграције одређена је Снежана Б. Петровић, председник Одбора.

У складу са чланом 256. Пословника, Одбор је једногласно усвојио предлог за давање саопштења за јавност са седнице.

Седница је закључена у 14 часова и 40 минута.

Седница је тонски снимана.

|  |  |
| --- | --- |
| СЕКРЕТАР  Александра Балаћ | ПРЕДСЕДНИК  Снежана Б. Петровић |